Knysna-man vas vir skoolseun se moordArgieffoto: SAPD/Facebook ŉ 51-jarige man is in hegtenis geneem vir die ontvoering en moord op ŉ skoolseun van Knysna in die Wes-Kaap. Kapt. Malcolm Pojie, polisiewoordvoerder, het gesê die man is Sondag in hegtenis geneem vir die ontvoering en moord op Zama Mani (11). “Die polisie het Vrydagaand ŉ soektog van stapel gestuur nadat die seun se ma hom as vermis aangemeld het,” het Pojie gesê. “Die seun is glo die oggend ontvoer toe hy op pad was na Fraaisig Primary School in Khayalethu.” Pojie het gesê verdere ondersoek en beeldmateriaal het die polisie na die man se huis gelei waar hy reeds deur lede van die gemeenskap in hegtenis geneem is. “Die verdagte het die polisie na ŉ bebosde gebied in Howardstraat geneem waar Mani se liggaam gevind is. Hy het sy skoolklere aangehad en daar was ŉ skoenveter om sy nek,” het Pojie bygevoeg. Die man moet Dinsdag in die Knysna-landdroshof verskyn.